Valul de reacții negative la adresa experimentului cu gazonul de plastic de la Piața Centrală din Bacău nu a rămas fără ecou. La numai o zi după ce conducerea Spațiilor Verzi se mândrea că a scăpat de udatul și tunsul ierbii, primarul Cosmin Necula a pus capăt acțiunii de înlocuire a spațiului verde cu covoare artificiale.



„În ultimele 24 de ore, subiectul amplasării de gazon artificial pe câteva zeci de metri pătrați într-o zonă intens circulată la Piața Centrală a stârnit, pe bună dreptate, polemici aprinse. Experimentul imaginat de cei din Direcția Spații Verzi va rămâne doar un experiment. În Bacău, cât timp voi fi primar, spațiul verde nu va fi invadat/înlocuit de mochete, carpete, covoare fermecate de iarbă etc. Gazonul sintetic își are utilitatea sa, dar nu pe post de înlocuitor de iarbă”, a anunțat sâmbătă primarul Cosmin Necula.

În cursul săptămânii viitoare, a mai precizat edilul, „vom remedia situația respectivă, găsind o soluție în respect față de mediu și față de cetățeni”.

„Gazonul” de plastic a fost amplasat de conducerea Spațiilor Verzi cu pretextul că pe acele porțiuni de pământ nu crește iarba și nu se poate iriga.

Sâmbătă, primarul Cosmin Necula a participat la plantarea a 500 de puieți de plop în pădurea Șerbănești.

